Document ID: 32013R0141

KOMISIJAS REGULA (ES) Nr. 141/2013
(2013. gada 19. februāris),
ar ko attiecībā uz statistiku, kas balstīta uz Eiropas veselības apsekojuma (EHIS), īsteno Eiropas Parlamenta un Padomes Regulu (EK) Nr. 1338/2008 attiecībā uz Kopienas statistiku par sabiedrības veselību un veselības aizsardzību un drošību darbā
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1338/2008 attiecībā uz Kopienas statistiku par sabiedrības veselību un veselības aizsardzību un drošību darbā (1) un jo īpaši tās 9. panta 1. punktu,
tā kā:
(1)
Ar Regulu (EK) Nr. 1338/2008 izveido vienotu sistēmu, lai regulāri sagatavotu Eiropas statistiku par sabiedrības veselību un veselības aizsardzību un drošību darbā.
(2)
Saskaņā ar Regulas (EK) Nr. 1338/2008 9. panta 1. punktu ir vajadzīgi īstenošanas pasākumi, lai precizētu tādus datus un metadatus par veselības stāvokli, veselību ietekmējošiem faktoriem un veselības aprūpi, kas ietverti šīs regulas I pielikumā, un noteiktu minēto datu sniegšanas pārskata periodus un intervālus.
(3)
Šie dati ir minimālais statistikas datu kopums, ar ko varētu labāk pārraudzīt Savienības veselības programmas un politiku par sociālo iekļautību un sociālo aizsardzību, nevienlīdzības novēršanu veselības jomā un labu veselību vecumdienās.
(4)
Konfidenciālie dati, ko Komisijai (Eurostat) nosūtījušas dalībvalstis, būtu jāapstrādā saskaņā ar statistikas konfidencialitātes principu, kā paredzēts Eiropas Parlamenta un Padomes 2009. gada 11. marta Regulā (EK) Nr. 223/2009 par Eiropas statistiku (2) un Eiropas Parlamenta un Padomes 2000. gada 18. decembra Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3).
(5)
Saskaņā ar Regulas (EK) Nr. 1338/2008 6. pantu ir veikta izmaksu lietderīguma analīze un izvērtēti tās secinājumi. Šī analīze liecināja, ka ES mērogā salīdzināmu datu pieejamība varētu būt ļoti noderīga veselības un sociālās politikas lēmumu izstrādē un zinātniskos nolūkos, jo kopīgo instrumentu izmantošana nodrošinātu datu konsekvenci visās valstīs, lai gan saistītās izmaksas atšķirtos atkarībā no pieprasīto mainīgo un metodoloģijas integrācijas pakāpes pašreizējos valstu apsekojumos.
(6)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Darbības joma
Eiropas statistika, kas balstīta uz Eiropas veselības apsekojuma (European Health Interview Survey - EHIS), attiecas uz veselības stāvokli, veselības aprūpi un veselību ietekmējošiem faktoriem, kā arī iedzīvotāju 15 un vairāk gadu vecumā sociāli demogrāfiskiem raksturlielumiem.
2. pants
Definīcijas
Šajā regulā izmanto šādas definīcijas:
1)
“mājsaimniecība” ir persona, kas dzīvo viena pati, vai cilvēku grupa, kas kopā dzīvo vienā privātā mājoklī un kopīgi sedz izdevumus, tostarp kopīgi nodrošina dzīves pamatvajadzības; šajā definīcijā nav iekļautas tādas kolektīvas mājsaimniecības kā slimnīcas, aprūpes nami, veco ļaužu nami, cietumi, kazarmas, reliģiskas iestādes, pansijas vai kopmītnes;
2)
“pastāvīgā dzīvesvieta” ir vieta, kurā persona parasti pavada dienas atpūtas daļu, neņemot vērā īslaicīgu prombūtni izklaides, brīvdienu, draugu un radinieku apciemošanas, darīšanu, ārstniecības vai reliģisku svētceļojumu nolūkā, vai, ja par to nav informācijas, juridiskā vai reģistrētā dzīvesvieta.
Par attiecīgās ģeogrāfiskās teritorijas pastāvīgajiem iedzīvotājiem uzskata tikai personas:
a)
kuras pastāvīgajā dzīvesvietā ir dzīvojušas vismaz 12 mēnešu nepārtrauktu periodu pirms pārskata datuma; vai
b)
kuras pastāvīgajā dzīvesvietā ir ieradušās 12 mēnešu laikā pirms pārskata datuma ar nodomu tajā pavadīt vismaz vienu gadu.
Ja a) vai b) apakšpunktā minētos kritērijus nevar piemērot, “pastāvīgā dzīvesvieta” ir juridiskā vai reģistrētā dzīvesvieta;
3)
“mikrodati” ir atsevišķu vienību raksturlielumu neagregēti novērojumi vai mērījumi;
4)
“metadati” ir dati, kas nosaka un apraksta citus datus un statistiskos darījumu procesus.
3. pants
Vajadzīgie dati
1. Katra dalībvalsts Komisijai (Eurostat) iesniedz I pielikumā paredzētos mikrodatus.
2. Minēto mikrodatu pamatā ir attiecīgās valsts reprezentatīva izlase pēc varbūtības principa.
3. Lai panāktu apsekojuma rezultātu augstu savstarpējas saskaņotības līmeni valstīs, Komisija (Eurostat) ciešā sadarbībā ar dalībvalstīm ierosina metodiskus un praktiskus ieteikumus, kā arī pamatnostādnes attiecībā uz izlases veikšanu un apsekojuma īstenošanu “Eiropas veselības apsekojuma rokasgrāmatas” (European Health Interview Survey Manual) veidā, iekļaujot standarta anketu.
4. Minimālais efektīvais izlases lielums, ko aprēķina, izmantojot vienkāršu nejaušu izlasi, ir izklāstīts II pielikumā. Svaru koeficientus aprēķina, ņemot vērā vienību izvēles iespējamību, atbilžu nesniegšanu un, vajadzības gadījumā pielāgojot izlasi ārējiem datiem, kas attiecas uz personu sadali mērķpopulācijā.
5. Valsts teritorijas mazas daļas, kurās rezidē ne vairāk par 2 % attiecīgās dalībvalsts iedzīvotāju, un III pielikumā norādītās valstu teritorijas netiek iekļautas.
4. pants
Pārskata gads un populācija
1. Pārskata gads ir 2013., 2014. vai 2015. gads.
2. Pārskata populācija ir personas 15 un vairāk gadu vecumā, kas dzīvo privātās mājsaimniecībās un datu vākšanas laikā rezidē attiecīgās dalībvalsts teritorijā.
3. Datu vākšana notiek vismaz trīs mēnešus, ieskaitot vismaz vienu mēnesi rudenī (septembris-decembris).
5. pants
Pārskata metadati
1. Ar kvalitāti saistītos pārskata metadatus sniedz saskaņā ar Eiropas Statistikas sistēmas standartu, ko norādījusi Komisija (Eurostat) un par kuru panākta vienošanās ar dalībvalstīm.
2. Dalībvalstis iesniedz minētos metadatus Komisijai (Eurostat) vēlākais divus mēnešus pēc mikrodatu nosūtīšanas.
6. pants
Mikrodatu un pārskata metadatu iesniegšana Komisijai (Eurostat)
1. Dalībvalstis sniedz pabeigtus, validētus un svērtus mikrodatus un ar kvalitāti saistītos pārskata metadatus, kas ir paredzēti šajā regulā saskaņā ar Komisijas (Eurostat) norādīto apmaiņas standartu. Mikrodatus un ar kvalitāti saistītus metadatus sniedz, izmantojot vienoto datu nosūtīšanas punktu (Single Entry Point).
2. Mikrodatus dara pieejamus vēlākais 2015. gada 30. septembrī vai deviņus mēnešus pēc valsts datu vākšanas perioda beigām gadījumos, ja apsekojumu veic pēc 2014. gada decembra.
7. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 19. februārī

Labels: 12
0
19